Naţionala de fotbal a Georgiei s-a calificat în premieră la un turneu final al unui Campionat European, după ce a câștigat la loviturile de departajare barajul disputat împotriva Greciei.
După ce în timpul regulamentar și în prelungiri nu s-a marcat, totul s-a decis la loviturile de departajare. Pentru gazde au transformat Ghiorghi Kocioraşvili, Zuriko Davitaşvili, Laşa Dvali şi Nika Kvekveskiri, în timp ce pentru greci au înscris Georgios Masouras şi Andreas Bouchalakis.
Georges Mikautadze a ratat de la georgieni, iar Tasos Bakasetas şi Georgios Giakoumakis de la greci.
Echipa antrenată de francezul Willy Sagnol va evolua în Grupa F la turneul final din Germania, alături de Portugalia, Turcia şi Cehia.